
Stormende følelser

Maureen Child

Oversatt av Oskar Henriksen


Kjære leser!

I denne boken møter Sean Ryan endelig sin like i Kate Wells. Kate er en enke som overtok mannens byggefirma da han døde. Nå bygger hun om et hotell etter Seans svært krevende standarder.

Selv om de to kommer dårlig overens fra det øyeblikket de møtes, er det også en glød mellom dem som ikke kan fornektes. Så når de er sperret inne under en snøstorm, eksploderer lidenskapen, og ingenting vil noensinne bli som før.

Måneder senere oppdager Sean at ikke bare er Kate gravid, men hun hadde ikke tenkt å fortelle det.

Jeg håper virkelig du vil like denne historien – og kom gjerne innom Facebook-siden min og si hva du synes!

God lesning!

Maureen Child


Til min datter Sarah – hun er en gave jeg alltid vil være takknemlig for.


1

Sean Ryans drømmer handlet om varme strender, tremeters bølger og iskald øl.

Men virkeligheten hans var bare iskald.

Januar i Wyoming var bare … feil, fortalte han seg selv. Det var ikke meningen at en fyr fra California skulle stå til knes i snø. Og hadde Sean hatt noe valg, ville han ikke vært der i det hele tatt.

Men det var hans tur til å forvandle et nedslitt hotell til en rollespillfantasi basert på et av firmaets bestselgende videospill. «Men det er et godt spørsmål hvorfor jeg ikke kunne fått et hotell på Tahiti.»

Men Celtic Knot-spill var alle basert på eldgamle sagn, og så vidt han visste, foregikk ingen keltiske sagn ved en strand på Tahiti. Jævla synd.

Sean var en høy mann, med tjukt svart hår som hang nedover kragen på den brune skinnjakken han brukte over gensere. Nå stakk han hendene i dongeribuksene og så seg kjapt rundt. Storsalen i det gamle hotellet var gigantisk, og det ga gjenlyd hver gang de brune støvlene hans traff tregulvet. Det var nok vinduer i rommet til å få snøen utenfor til å føles som om den var innenfor. De doble vindusrutene holdt det meste av kulden ute, men likevel var så mye glass nok til å gjøre det store rommet kjølig.

Stedet var ikke svært, bare hundre og femti rom, men det ga inntrykk av mer. Det skyldtes vel alt trevirket og glasset. Sean kunne se hvordan hotellet ville bli når renoveringen var unnagjort. Og gjett om det ville bli nok av det. Hvert rom måtte pusses opp, oppdateres og utstyres med spillkonsoller og flatskjermer. De skulle få inn kunstnerne sine til å stå for veggmaleriene som skulle levendegjøre Forest Run-spillet, og gjøre dette til et valfartssted for spillere fra hele landet.

Og han måtte innrømme at området var perfekt for å imitere Forest Run. Hotellets eiendom var på 810 mål, med skoger, sletter og en stor, nydelig innsjø. Men han kunne ikke forestille seg at folk ville ønske å komme til ingenmannsland midt på vinteren når alt var dekket av snø. Hvem pokker ville velge snø fremfor sand?

Han fikk bare håpe at det var nok av spillfantaster som faktisk trivdes i kulden. Sean selv så bare frem til å dra tilbake til sydlige California. Han minnet seg selv på at turen snart var over. Han hadde vært i Wyoming i en uke, og nå som alle «konsultasjonene» med kontraktøren var unnagjort, ville han hoppe på firmaets jetfly samme ettermiddag og vende tilbake til virkeligheten. Til livet sitt.

Lyden av fottrinn over ham fikk Sean til å kikke opp mot taket. En styrket bevissthet summet i ham. Iltert skjøv han følelsen bort og begravet den dypt nok til at han ikke trengte å anerkjenne den.

Niks. Når han dro, ville han ikke savne kulden. Eller ensomheten. Men kvinnen … Det var en annen sak.

Kate Wells. Forretningskvinne, kontraktør, tømrer og irritasjonsmoment. Årsaken til at Sean var i Wyoming midt på vinteren, var at Kate, kontraktøren for denne hotelljobben, hadde insistert på at de skulle møtes på stedet slik at hun og folkene hennes kunne komme i gang med den innvendige renoveringen.

Og fra første gang han så henne, hadde bygningsarbeid vært langt bak i tankene hans. Isteden var fokuset hans på det tjukke svarte håret, vanligvis i hestehale, de blå øynene og en munn som kunne fremkalle sinnssyke, våte drømmer.

Det var altfor lenge siden han hadde hatt en skikkelig ildfull affære, forsikret han seg selv. Det var den eneste grunnen til at kroppen hans brant for en kvinne med verktøybelte, av alle ting.

Han så mot taket igjen, der hun beveget seg rundt med kjappe, sikre steg. Han hadde aldri truffet en så selvsikker kvinne som Kate Wells. Han hadde alltid beundret sterke kvinner, men hun ga det en helt ny dimensjon. Hun kranglet med ham om alt, og selv om det var irriterende, likte han det på en måte også. Et godt bevis på at kulden hadde drept altfor mange hjerneceller.

Han ristet på hodet og slo på mobiltelefonen med en stille takksigelse om at det i det minste var dekning der. Han trykket på video-chat-knappen, ringte opp og ventet.

På tredje ring dukket broren Mike sitt ansikt opp på skjermen.

Noen dager senere satt Mike ved skrivebordet da telefonen meldte innkommende videosamtale. Han trykket på svar og så brorens ansikt på skjermen.

«Jeg hater Wyoming.»

Mike lo. Bak broren kunne Sean se utsikten over hagen bak det gamle viktorianske huset i Long Beach, i California, der Celtic Knot hadde kontorene sine. «Ikke legg lokk på deg. Fortell meg dine sanne følelser.»

«Veldig morsomt.» Det var lett for storebroren å more seg. Han var ikke midt i en skog sammen med en kvinne som gjorde ham både opphisset og rasende. Tanken på Kate fikk Sean til å kikke seg over skulderen, i tilfelle hun hadde sneket seg innpå ham. Så vendte han blikket tilbake til telefonen. «Det har ikke sluttet å snø siden jeg kom hit. Det har samlet seg omtrent en meter snø, og mer er på vei. Jeg tror det aldri vil ta slutt.»

«Høres kaldt ut.»

«Ha! Hinsides kaldt. Hinsides frost. Jeg har på meg to gensere innendørs.»

Mike humret. «Hvordan er det der når du ikke klager over kulden?»

Mike holdt seg alltid til temaet. Sean sukket og innrømmet motvillig: «Det er pent. Masse trær. Masse åpent landskap. Og hvem kunne ane at himmelen var så stor utenfor byen?»

«Ja», sa Mike. «Det oppdaget jeg også da Jenny og jeg var i Laughlin …»

Sean lurte på nøyaktig hva som hadde foregått mellom Mike og Jenny Marshall, en av selskapets fremste kunstnere. Mike hadde ikke snakket om det, og Sean hadde måttet til Wyoming før han fikk avhørt ham.

«Noe sier meg at det er mer ved historien», sa Sean, og lovet seg selv at når han kom hjem, skulle han ta med Mike ut på noen øl og få sannheten ut av ham.

«I så fall får ikke du vite det», svarte Mike. «Hvordan er selve hotellet, Sean?»

«Stort. Kaldt. Tomt.» Sean blåste frustrert ut og skjøv en hånd gjennom håret. «Den forrige eieren etterlot noen møbler, men rommene må fikses fra bunnen av. Ingen senger, ingen stoler, ingen bord. Nada.»

Han sendte et blikk mot den slitte skinnsofaen og de to stolene som var plassert foran den digre peisen i storsalen. Han hadde lite sans for møblementet, men siden han og Kate kom til å bli værende der en stund, var det fint med mer enn gulv å sitte på. «Men rammeverket er bra, selv om det blir mye jobb å forvandle det til en Forest Run-fantasi.»

«Og er Kate Wells rett person til oppgaven?»

«Ifølge henne», mumlet Sean. Han hadde aldri møtt en kvinne med slik tiltro til egne ferdigheter. Akkurat som han aldri hadde møtt en som var så villig til å diskutere med ham. Hun lot til å tro at det var hun som var sjefen. Det måtte han få gjort noe med.

Sean skjøv Kate ut av hodet. «Uansett: Det er hundre og femti gjesterom her, og alle må fikses på.»

«Hvis vi skal ha spillfestival der, trenger vi flere rom. Er det andre hoteller i nærheten?»

«Nei. Vi er seksten kilometer fra nærmeste by, som har to bed & breakfast og ett motell like ved hovedveien.»

Mike rynket pannen. «Sean, vi kan ikke starte en diger konferanse uten overnattingsmuligheter.» Han trakk pusten dypt. «Og ikke si at folk kan bo i telt.»

Sean lo. «Selv om jeg liker camping, betyr ikke det at jeg vil ha fremmede sovende rundt på hele eiendommen. Men det er en større by rundt fire mil herfra, med flere hoteller.» Og det var der han bodde. Et fint, fornemt hotell han skulle gitt alt for å være på nå. «Og Kate – kontraktøren – hadde dessuten enda et forslag.»

«Hva da?» Mike plukket opp kaffen sin og tok en lang slurk.

Sean rynket brynene. «Er det en cappuccino? Din jævel.»

Mike gliste og tok en lengre slurk. «Jeg skal nyte den for deg.»

«Takk», sa Sean sarkastisk. Pokker som han savnet sivilisasjonen. Han ristet på hodet. «Kate synes vi bør legge til noen små hytter bak hovedbygningen, spredt innover i skogen. Det gir folk mer privatliv og en følelse av å være ute i villmarken.»

Mike nikket ettertenksomt. «Det er en god idé.»

«Ja, jeg vet det.»

«Men du virker ikke særlig fornøyd.»

«Fordi hun var så fordømt sikker på at hun hadde rett.» Sean mintes samtalen dagen før. Kate hadde fått ham til å tråkke gjennom snøen for å inspisere eiendommen og stedene hun allerede hadde pekt ut som mulige hytteeiendommer.

Mens hun forklarte planen, hadde han sett resultatet for seg. Han tenkte allerede på hvordan de kunne gi hver enkelt hytte sitt særpreg.

Det var irriterende at han ikke hadde kommet på noe liknende selv, men pokker om ideen ikke fengslet ham.

«Det er plagsomt når de har rett, ikke sant?» bemerket Mike.

«Du aner ikke.»

«Jo, jeg tror jeg gjør det.» Mike tok nok en bevisst kaffeslurk. «Høres ut som om du koser deg.»

«Ja, det er en fest. Denne kvinnen er den strieste personen jeg har hatt med å gjøre, og det inkluderer deg.»

Mike trakk på skuldrene. «Så lenge hun gjør en god jobb, er det alt du trenger å bry deg om.»

Broren hadde rett. Det var alt han burde bry seg om. Men isteden tenkte han på håret hennes, hvor tjukt og mørkt det var, og han kunne ikke unngå å lure på hvordan det ville se ut hvis det ble frigjort fra den evinnelige hestehalen. Han tenkte på det blå i øynene hennes, og på hvordan verktøybeltet hang lavt på de runde hoftene. Han hatet å innrømme det, også overfor seg selv, men ofte hørte han knapt hva hun sa fordi han var så fokusert på munnen hennes.

Pokker heller, han måtte vekk fra Wyoming. Fort.

Sean tvang seg til å fokusere på samtalen med Mike. «Ja, ja. Hun vil ha folkene sine hit neste uke og begynne renoveringen, og jeg ser ingen problemer med det.» Han førte en finger langs genserhalsen. «Så lenge jeg kan følge arbeidet fra California.»

«Skjønner. Men siden du ikke tok med deg noen kunstnere, hvordan blir det med maleriene?»

«Kom igjen», sa Sean skarpt. «Jeg kunne ikke ta med en kunstner ut hit når alle er i avslutningsfasen på The Wild Hunt.»

«Sant nok», samtykket Mike. «Alle her jobber intensivt.»

Og det samme skulle Sean gjort. Han måtte ta kontakt med markedsavdelingen og klientene og sjekke reklamekampanjen som var klar til spillet ble sluppet. Arbeid samlet seg opp i California, men han hadde måttet ut dit fordi kontraktøren var så oppsatt på å begynne.

«Men hvor vanskelig kan det være å la veggene stå tomme?» fortsatte Sean. «De kan male dem hvite eller noe, og så kan vi sende inn kunstnerne senere.»

«Det funker. Kommer du fortsatt hjem i morgen?»

«Det er planen, gudskjelov. Kate er utenfor og henter lastebilen. Naturligvis snør det fortsatt.»

«Hvis det får deg til å føle deg bedre, er det tjuetre grader her i dag.»

«Flott. Takk.» En dør smalt igjen foran i hotellet. Kate ropte noe, og Sean så seg til siden og ropte: «Hva?»

I neste øyeblikk stod Kate i døråpningen og ristet på hodet så en sky av snøflak falt mot gulvet. «Det er snøstorm på vei», sa hun liketil.

Han dekket telefonen med hånden. «Du tuller.»

«Slett ikke.» Hun trakk på skuldrene. «Passet er alt stengt. Vi kommer ingen vei.»

«For hvor lenge?»

Der var det skuldertrekket igjen. «Umulig å vite.»

«Perfekt.»

«Hva er det?» spurte Mike.

«Sannsynligvis karma. Kate hørte akkurat på bilradioen at fjellpasset er stengt. Jeg er innesnødd.»

Sean så på mens broren forgjeves forsøkte å undertrykke latteren. «Takk for omtanken.»

Mike holdt opp en hånd og prøvde å slutte å le. «Unnskyld, unnskyld.»

«Hvordan er dette morsomt?» glefset Sean. «Jeg er fanget i et tomt hotell med en irritabel kontraktør og et fjell av snø utenfor døren.»

«Det er åpenbart bare morsomt fra California», sa Mike omsider. «Men har dere mat? Varme?»

«Vi klarer oss», sa Kate. Ansiktsuttrykket hennes sa klart ifra om hva hun mente om beskrivelsen irritabel.

«Ja», sa Sean. Så snudde han seg mot Kate. «Kom her et øyeblikk. Møt broren min.»

Hun virket ikke glad for invitasjonen, men trampet bort til ham og så på skjermen.

«Hei, jeg er Kate og du er Mike», sa hun. «Hyggelig å møte deg, men vi har ikke mye tid til å snakke. Det er ved utenfor, og vi må ta den inn før resten av stormen kommer. Men ikke vær redd. Det er nok å spise her, siden jeg sørger for at folkene mine får mat mens de arbeider, og vi har vært her ute den siste uken og tatt mål og fått ideer om jobben.»

«Greit.» Mike slengte fort inn ordet, for han mistenkte at han ikke ville få flere sjanser til å snakke. Han hadde rett.

«Stormen vil forsvinne i løpet av et par dager, og passet ryddes nokså fort, så du kan få broren din tilbake innen uken er omme.»

«Greit …»

Sean grep telefonen og sa til Kate: «Jeg kommer straks og hjelper. Ja. Greit.» Da han så på Mike igjen, ristet han på hodet. «Jeg var like ved å slippe unna. Nå vet jeg ikke når jeg kommer meg vekk. Si til mamma at hun ikke skal bekymre seg og ikke trenger å ringe meg. Jeg slår av telefonen for å spare strøm.»

«Greit. Sikker på at det vil gå bra?»

Denne gangen var det Sean som lo. «Det er jeg som er utendørsfantasten, husker du vel? Det er kanskje ingen surfebølger her, men jeg klarer meg. Jeg har teltet under verre omstendigheter enn dette. I det minste har vi tak og masse senger å velge mellom. Jeg ringer når jeg kan. Hold en cappuccino varm for meg, for jeg er tilbake så fort jeg kan.»

«Det skal jeg. Og, Sean?» la Mike til. «Ikke drep kontraktøren.»

Det var ikke drap Sean hadde i tankene, men det aktet han ikke å innrømme overfor broren, så isteden sa han: «Jeg lover ingenting.»

*

Da han hadde lagt på og skrudd av telefonen, gikk Sean gjennom rommet mot der Kate hadde forsvunnet. Den hersens kvinnen kunne ventet et øyeblikk, tenkte han irritert. Han hadde allerede vært der i en uke sammen med henne og slet med å beholde kontrollen. Nå skulle han være innesnødd med henne i et ukjent antall dager.

«Dette blir bare bedre og bedre», mumlet han.

Han gikk gjennom et kjøkken som var stort nok, men som trengte gjennomgående renovering. En lang kjøkkenbenk stod midt i det store rommet. Flere andre benker rammet inn området, bare avbrutt av en komfyr med åtte plater og et kjøleskap som var både gigantisk og utgammelt. Veggene var hvite, gulnede av tid og røyk, og gulvet var sjakkrutet linoleum med noen manglende felt.

Vinduene bød vanligvis på utsikt til skogen like ved. For øyeblikket var den store himmelen matt grå, og snø falt tykt nok til at det liknet et bomullslaken. Bakdøren var åpen og førte ut til det Katy kalte gjørmerommet, med flere vaskemaskiner og tørketromler og lagringsplass for jakker og støvler.

Utenfor der var en overbygget veranda med et ustøtt tregelender som burde erstattes. Sean trakk seg dypere ned i jakken idet han gikk ut i den iskalde vinden. Snø. Ikke annet enn snø. Den falt tjukk og raskt, og i et lite øyeblikk kunne Sean innrømme overfor seg selv at det var pent. Så kom han på at dette «pene» sperret eneste vei ut, og det ble fort mindre tiltalende.

«Kate?»

«Her borte», ropte hun.

Han trakk igjen glidelåsen, snudde seg mot stemmen hennes og ignorerte den skarpe kulden så godt han kunne. Snøflak stakk ham i ansiktet, og vinden prøvde å tvinge ham inn igjen.

Kate stod bøyd over en vedstabel. Hun hadde tre kubber i armene og strakte seg etter en fjerde.

«La meg», sa Sean, og dultet henne til side.

Hun skulte mot ham. «Jeg klarer det.»

«Ja», sa han, og nikket til henne. Han hadde sett staheten hennes og insisteringen på å gjøre alt selv hele uken. «Jeg vet at du er tøff. Alle er imponert. Men hvis begge henter ved, kommer vi inn i varmen desto fortere.»

Hun så ut som om hun ville protestere, men ombestemte seg. «Greit. Ta så mye du kan. Så kommer vi tilbake etter mer.»

Hun gikk inn i hotellet uten å si mer. Sean ble stående for å samle så mange kubber som mulig. Deretter rettet han seg opp og så seg rundt. Furuer stod høyreiste og ranke som paraderende soldater, tross den snøfylte vinden som presset mot dem. Innsjøen var islagt, og snøfonner samlet seg på bredden. Han la hodet bakover og stirret opp mot den grå himmelen mens snøflakene strømmet mot ham. Luften var tjukk og kald. Hvis dette fortsatte, kunne han bli sittende fast i ukevis.

*

Kate la veden i en stabel ved siden av steinpeisen, grep peishyllen og lente seg mot den. «Snøstormen kunne ikke ventet til etter at han hadde dratt?»

Selvsagt ikke. Det ville gjort livet hennes altfor enkelt. Det var mye bedre å bli der på fjellet med en mann som hadde rystet det fine, behagelige livet hennes i grunnvollene.

Hun rettet seg langsomt opp og ristet på hodet i håp om å få ut de vanskelige, usammenhengende tankene. Forgjeves. Hun la noen kubber i peisen. Så la hun i opptenningsved fra kurven like ved, tente en fyrstikk og holdt den mot opptenningsveden til det fattet. Å ta seg et øyeblikk til å få ilden i gang ville hjelpe henne til å roe seg – håpet hun.

Hun så ilden fatte og slikke mot trevirket, og hvesingen og sprakingen spredte seg i det ellers lydløse rommet.

«Du klarer dette», mumlet hun. «Han er bare sjefen din.»

Løgner, hvisket tankene hennes. Bare løgner. Ikke engang særlig gode løgner. Den triste sannheten var at Sean Ryan var så mye mer enn mannen hun for tiden jobbet for. Han var den første på årevis som ikke bare hadde sneket seg forbi forsvarsverkene hennes, men utslettet dem. Ett smil fra ham fikk knærne hennes til å skjelve. Ett blikk fra de blå øynene sendte de lenge sovende hormonene inn i en gledesdans. Det var ydmykende å innrømme, selv overfor seg selv.

Hun trengte virkelig ikke dette.

Kate hadde et godt liv nå. Hun hadde bygget det omhyggelig opp, stein for stein, og pokker om hun skulle tillate begjær å ødelegge alt.

Men følelsene Sean Ryan vekket i henne ville selvsagt vært mye enklere å takle hvis han bare hadde kunnet dra når han skulle. Men takket være snøstormen risikerte de å bli innesperret sammen i dagevis.

Hun minnet seg selv på at hun allerede hadde overlevd noe som ville knust de fleste. Hun kunne overleve noen få dager sammen med Sean.

Hun nikket samtykkende til sin lydløse motivasjonstale og reiste seg for å hente mer ved. Sean strente inn i rommet. Armene hans var fulle av flere kubber enn hun kunne båret i én omgang. Han virket ikke mer fornøyd med situasjonen enn hun gjorde.

Dessverre fikk ikke det henne til å føle seg bedre.

«Bare stable det der», sa hun, og viftet med hånden. «Jeg går og henter mer.»

«Nei», sa han, og slapp veden med et øredøvende brak. «Jeg henter veden. Jeg kan bære mer enn deg, så det blir færre turer.»

Hun ville protestere, men han hadde rett. Likevel var det vanskelig å ta imot hjelp. Kate stod på egne bein. Og særlig de siste par årene hadde hun bevisst avvist alle som trodde at hun ikke klarte ting selv.

«Greit», sa hun. «Jeg har nødforsyninger i bilen. Jeg henter dem mens du henter mer ved. Ta mye. Det blir en lang, kald natt.»

«Hva slags forsyninger?»

«Tepper, lykter, kaffekanne – det nødvendige.»

Han smilte bredt. «Kaffe? Nå snakker vi. Jeg kunne gitt en hundrelapp for en kopp kaffe akkurat nå.»

Hvorfor måtte han smile? Hvorfor måtte det smilet lyse opp trekkene hans, gnistre i øynene og få de allerede vaklende nervene hennes til å krenge? Hele dette eventyret ville blitt så mye enklere å takle om hun bare kunne hatet ham. Pokker heller.

«Hundre dollar for kaffe?» Hun nikket. «Avtale.»

Øyenbrynene hans hevet seg, og den uskikkelige krummingen av munnen ble bredere. «Å ja? Vel, jeg får skylde deg dem – jeg ikke har så mye kontanter på meg.»

Altfor mye sjarm, tenkte hun. Og han skrudde den av og på som en kran. Hun mistet pusten et øyeblikk. «Det går fint. Jeg sender regning.»

«Ikke noe problem.» Humoren forsvant fra ansiktet hans, men øynene funklet av løfter. «Vi gjør opp oss imellom før jeg drar tilbake til California. Det kan du stole på.»

Hjelp. Kate så ham gå og satte selv mot utgangsdøren mens hun lekset lydløst opp for seg selv. Hun kunne ikke fatte hvordan det smilet hans hadde påvirket henne. Ærlig talt hadde det vært vanskelig nok å motstå ham da han led og klaget over snøen. Men en smilende Sean Ryan var enda farligere.

Snøen var allerede i ferd med å fylle opp lasteplanet og samle seg rundt dekkene. Hvis hun lot bilen bli stående, ville de måtte grave den ut når stormen var over. Hun satte seg inn og kjørte rundt hotellet til den firebilers garasjen på baksiden.

Kate fant metallboksen på lasteplanet, låste den opp og trakk ut nødforsyningene. En tung plastboks hun hadde beslaglagt til formålet, en sovepose og to tepper.

Utenfor garasjen stanset hun og så opp på hotellet. Å være innesnødd alene ville vært litt skummelt. Å være innesnødd sammen med Sean skremte vettet av henne.

Å, hun var ikke bekymret for sikkerheten sin. Det var snarere uro for sjelefreden som var problemet.

Han var for pen. For elegant. For rik. For ikke å snakke om at han var sjefen hennes. Denne jobben for Celtic Knot ville gi det vanskeligstilte firmaet hennes et løft som kunne holde det gående de neste par årene.

Så det var nødvendig at hun holdt hormonene i sjakk. Hun kunne ikke tillate seg å gi etter for det kroppen skrek etter. Et eventyr med Sean ville være altfor risikabelt. Det var over to år siden hun hadde vært sammen med en mann. Siden da hadde Kate overbevist seg selv om at alle seksuelle behov hun måtte ha hatt, hadde dødd med mannen hennes, Sam.

Men den hypotesen hadde blitt skutt i filler da Sean Ryan dukket opp.

Inne hadde ilden allerede begynt å varme opp det store rommet. Lyset flakket over Seans ansikt idet han bøyde seg for å legge nok en kubbe varsomt oppå de som allerede brant. Han snudde hodet og så på henne, og Kate holdt pusten. Ild og lys brant i de blå øynene.

I et sekund eller to summet spenningen mellom dem. Hvert åndedrag hun trakk ble en slags seier. Da hun ikke holdt ut lenger, brøt Kate stillheten. «Én tur til, så burde vi ha nok ved til i morgen.»

«Greit.» Han rettet seg langsomt opp og nikket mot haugen av ting ved føttene hennes. «Du har mye nødforsyninger.»

Hun kikket ned på det hun hadde tatt med inn. «Man vet aldri når bilen ikke vil starte, eller man punkterer eller glir på isen ned i en grøft …»

«Eller snør inne under snøstorm?»

«Nettopp.» Med foten dyttet hun den svarte soveposen mot de to ullteppene ved siden av den. «Tepper til å holde varmen, og i boksen har jeg en batteridrevet lykt, energibarer, sjokolade og kaffe …»

«Der var det magiske ordet igjen», sa Sean med et halvt glis.

«Endelig noe vi kan enes om», sa Kate med et motvillig smil.

Seans glis ble bare større, og hjertet hennes gikk over i galopp. «Ja, vi har hatt en interessant uke, eller hva?»

«Det er én måte å si det på.» Kate sukket, bøyde seg og trakk frem sin eldgamle kaffekanne fra plastboksen. Etter også å ha funnet posen med kaffe, reiste hun seg og møtte blikket hans. «Du har hatt innvendinger mot hvert eneste forslag jeg har kommet med for dette stedet.»

«Mitt sted», sa han bare. «Mine avgjørelser.»

Vanligvis hadde ikke Kate noe imot å inkorporere klienters ønsker i det nødvendige arbeidet. Men hun visste også hva som var mulig og hva som ikke var det. Sean på sin side mente at ingenting var umulig.

«Mitt mannskap. Mitt arbeid», repliserte hun.

«Og så var vi i gang igjen.» Sean ristet på hodet. «Ja, du skal gjøre jobben, men du skal gjøre den slik jeg vil.»

«Selv hvis du tar feil.»

Munnen hans ble stram. «Hvis jeg vil det, tar jeg ikke feil.»

«Du vet ingenting om bygge- og anleggsarbeid», innvendte hun, selv om hun visste det var forgjeves.

Han la armene over brystet. «Og hvor mye vet du om videospill? Nærmere bestemt Forest Run?»

«Ikke mye.» Denne diskusjonen gikk i sirkler. De hadde hatt den flere ganger allerede, så Kate visste at ingenting ville bli avgjort.

«Eller ingenting.»

«Greit. Ingenting. Jeg har litt for mye å gjøre til å kaste bort tiden på videospill.»

Han så fornærmet ut. «Heldigvis er det noen hundre millioner mennesker over hele verden som ikke føler det på samme måte.»

Med det hadde han minnet henne på forskjellen mellom dem. Han var milliardæren. Hun var den innleide hjelpen. «Du har rett», sa hun, selv om ordene brant på tungen. «Jeg vet ikke hva spillerne vil ha i et hotell designet spesielt for dem.»

Han ga et kort, nesten kongelig nikk.

«Men», la hun til. «Du vet ingenting om bygningsarbeid. Hva som kan og ikke kan gjøres. Og viktigere: Hva som bør og ikke bør gjøres. Du ansatte meg fordi jeg er profesjonell. Når jeg sier at en vegg er bærende, er det ikke fordi jeg vil nekte deg det åpne området for å gjenskape trollmannens møterom. Det er fordi hele bygningen blir destabilisert hvis den veggen fjernes.»

Han så ut som om han ville krangle, men sa bare: «Du har et poeng.»

«Takk, det var det jeg trodde.»

Et kort smil krummet leppene hans, men forsvant straks. «Du er den mest påståelige kvinnen jeg har møtt.»

Kate trakk pusten. Underlig nok var det bare Sean Ryan som fikk frem den kranglevorne siden ved henne. Vanligvis klarte hun å håndtere klienter med tålmodighet og fornuft. Men han trykket på alle knappene hun hadde, inkludert noen hun ikke engang hadde visst om. Hun tok seg i å lage skyttergraver, forsvare sin posisjon og aldri gi etter, noe som ikke var måten å bli ferdig med en jobb på. Særlig ikke denne jobben. Hun måtte lære å håndtere Sean Ryan på en rolig, rasjonell måte, og hun kunne like gjerne begynne nå. «Greit, jeg antar at du også har et poeng.»

Han løftet øyenbrynene muntert. «Nærmer vi oss gjensidig forståelse her?»

«Kan ikke du hente mer ved, så lager jeg den kaffen?»

«Så var det over», mumlet han hoderystende. «Jeg skal la det ligge foreløpig, siden jeg virkelig trenger koffein.»

Kate holdt kaffekannen og posen med pulver opp som om det var trofeer. «Gassen er koblet til. Jeg må bare tenne blusset, så kan vi bruke komfyren.»

«Du er en gudinne», sa han dramatisk.

«Du er lett å imponere.»

«Slett ikke.» Han blunket.

Han blunket, tenkte hun på vei mot kjøkkenet for å få alt i gang. Hvorfor måtte han være så dødsskjønn? Var det et slags knep fra skjebnens side å sende en slik mann når hun ønsket det som minst?

Mens hun ventet på at vannet skulle koke på gassbrenneren, gikk hun til spiskammeret og så gjennom maten hun og folkene hennes hadde etterlatt der den siste uken.

Vanligvis hadde de en kjøler der de jobbet, med mat, snacks og lunsjpakker. Men denne hotelljobben var annerledes. De skulle jobbe der lenge og utvilsomt til underlige tider, så de hadde mer eller mindre overtatt kjøkkenet som lager for forsyninger – inkludert papptallerkener, kopper, håndklær og engangsbestikk.

Hun smilte til seg selv mens hun kikket gjennom snacksen og innså at hun kunne se hvem som hadde tatt det med. Andy var svak for ostepop, og Pace hadde alltid med seg tortillachips. Så var det Jacks Oreos og Daves kjeks med peanøttsmør. Kate selv hadde tatt med sjokolade, teposer og de essensielle Pop-Tartsene. Brunt sukker og kanel, selvsagt.

«Ikke akkurat noen femstjerners restaurant», mumlet hun etter noen minutter. «Men vi sulter ikke.»

«Å ja?» Stemmen til Sean lød like bak henne, og Kate skvatt til. Han ignorerte reaksjonen. «Hva har vi?»

Kate gikk bort, så han også måtte rygge. «Ost og kjeks. Chips, saltkringler og småkaker.» Hun sendte ham et blikk. «Folkene mine har sans for søppelmat.»

«Og hvem kan klandre dem?»

Kate måtte smile litt. Hun lukket døren til spiskammeret og åpnet kjøleskapet. «Det er mer her inne. Stormen har heldigvis ikke tatt strømmen ennå. Vi har masse av de små ostepinnene samt tre smørbrød fra i går. Et par hardkokte egg, takket være Tracy, og litt makaronisalat.»

Han rynket pannen. «Da vi tok med lunsj til alle i går, var det ett smørbrød til hver. Jeg forventet ikke rester.»

«Vanligvis ville du hatt rett. De pleier å være som gresshopper og pløye seg gjennom alt spiselig – særlig når det er gratis. Men heldigvis for oss er Lilah og Raul på diett og spiste ikke sine, og Frank dro tidlig fordi hans kone skulle føde. Så vi har mat.»

«Jeg hadde glemt det med fødselen.» Sean lente seg mot kjøkkenbenken. «Gutt eller jente?»

«Jente.» Kate kunne ikke unngå å smile da hun mintes telefonsamtalen med Frank sent kvelden før. «Han er så opprømt. De har fire gutter allerede, så denne gangen hadde han virkelig lyst på jente.»

«Fem barn?» Sean plystret lavt og langtrukkent. «Er de sprø?»

Han virket så forferdet ved tanken at Kate ble fornærmet på vennenes vegne. «Slett ikke. De elsker barn.»

«Håper det», mumlet Sean, og grøsset.

«Jøss, hater du virkelig tanken på familie så inderlig?»

Noe blafret i øynene hans – en skygge – og så var det borte igjen.

«Nei», sa han, snudde seg halvveis og lente den ene hoften mot den slitne kjøkkenbenken. «Jeg er bare ikke interessert i en selv.»

«Så ikke noe voldsomt behov for å bli far», sa hun tonløst. Nok et innblikk i mannen hun ville ha med å gjøre i månedsvis.

«Herregud, nei.» Han ristet på hodet og lo litt. «Ser ikke for meg meg selv som far. Broren min, kanskje, men ikke meg.»

Men Kate husket skyggen og lurte på hva som hadde forårsaket den. Nysgjerrigheten var vekket, og hun kunne ikke dy seg. «Hvorfor ikke?»

Han blåste ut og la armene over brystet. «Jeg liker å styre meg selv. Gjøre ting når jeg vil. Det tiltaler meg ikke å måtte tilpasse meg andres timeplan.»

«Høres egosentrisk ut», sa hun.

«Absolutt», samtykket han godmodig. «Hva med deg? Hvorfor har du ikke tre–fire barn selv, hvis du er så glad i dem?»

Ansiktet hennes ble stivt et øyeblikk. Hun kjente det og kunne ikke forhindre det, så hun fikk bare håpe at han ikke merket det. Hun hadde ingen ønsker om å fortelle Sean om den avdøde mannen og familiedrømmene de hadde hatt og mistet. «Det har bare ikke blitt slik.»

«Hei.» Sean kom nærmere og senket stemmen. «Går det bra?»

«Ja da», sa hun, og løftet haken og sendte ham noe hun håpet var et muntert smil.

Nok en påminnelse om forskjellene dem imellom, tenkte Kate. Herr Milliardær Playboy tenkte nok på familie som et bur. Men det var alt Kate egentlig noensinne hadde ønsket seg. Hun hadde vært like ved å få hele drømmen – hjem, mann, barn – men den hadde blitt revet fra henne, og nå stod hun bare igjen med tankene om det som kunne ha vært.

Noe Sean åpenbart ikke kunne forstå. Men det var vel ikke hennes problem?

«Uansett», sa Kate. «Vi har nok mat for noen få dager hvis vi er forsiktige.»

«Greit. Har vi nok kaffe?»

Vi. Nå var de et usannsynlig team. Så lenge stormen varte, var de vi. Og hun kunne innrømme, i hvert fall overfor seg selv, at hun var takknemlig for at hun ikke var alene. Selv om det betydde at hun og Sean kom til å få altfor mye alenetid sammen.

Men foreløpig fikk deres felles koffeinavhengighet prioritet. «Jeg er på saken.»

Vannet kokte, og hun helte det varsomt opp i dryppfilteret til reisekannen. Hun følte blikket til Sean på seg. Underlig at blikket hans føltes like håndfast som en berøring. Og enda underligere: Hun tok seg i å ønske at han faktisk hadde berørt henne.

For guds skyld, hadde hun ikke akkurat minnet seg selv på hvor forskjellige de var? På at han bare var midlertidig til stede i livet hennes – for ikke å snakke om at han var klienten hennes, ergo i praksis sjefen. Men det var unektelig et glimt av noe sultent mellom dem. Det var farlig. Latterlig. Og så fristende.

Det var omstendighetene, fortalte hun seg selv. Bare de to, innesnødd i et tomt hotell. Selvsagt ble hjernen hennes litt rar. Og det eneste problemet med den forklaringen var at hjernen hadde vært rar helt siden Sean ankom Wyoming.

Med den hylende vinden i bakgrunnen lyttet Kate til vannet som dryppet gjennom filteret. En fyldig duft fylte luften, og bak henne trakk Sean pusten dypt.

«Jøss, det lukter godt.»

«Enig.» Kate gikk til spiskammeret og fant to kopper, kastet en til Sean, vendte tilbake til den nå ferdige kaffen og helte opp til dem begge. Den første slurken lot til å lindre noe av det som rev i hodet hennes.

Lent mot kjøkkenbenken snudde hun og stirret ut gjennom vinduet over vasken. Snøen falt tjukt og fort og virret i vinden som ristet i rutene. Hun kunne ikke se forbi hagen, der innsjøen strakte seg ut langs foten av fjellene, og skogen var bare en mørk flekk i en hvit verden.

«Skjer dette ofte?» spurte Sean, og kom opp ved siden av henne.

Armen hans strøk mot hennes, og Kate suget inn en slurk luft for å styrke seg. «Ofte nok», sa hun, oppsatt på å få kontroll over varmen som pulserte inni henne. En ny slurk kaffe sendte en annen slags varme gjennom kroppen. «Spør hvem som helst. Hvis du misliker været i Wyoming, vent fem minutter. Det vil endre seg.»

Han lente seg frem og la hodet bakover for å se det han kunne av himmelen. «Så om fem minutter burde solen skinne og snøen smelte?»

Hun måtte le av den forventningsfulle tonen. «Neppe. Dette ser ut som en sværing. Jeg tenker vi blir sittende fast i et par dager. Kanskje mer.»

Han sukket, nikket og så på henne. «Vi har i det minste hverandre.»

Og det, tenkte Kate, var problemet.

*

De bestemte seg for å rasjonere den maten de hadde, så en time senere delte de et smørbrød og noen få kjeks. Der de satt foran ilden mens vind og snø bombarderte vinduene, kastet Sean et blikk mot Kate. De hadde satt den gamle skinnsofaen nærmere peisen, og nå hadde de okkupert hvert sitt hjørne.

Kate stirret inn i flammene, og lyset danset over trekkene hennes og skinte i håret. Blikket var festet i flammene, som om å se vekk ville koste henne livet. Oppførselen avslørte at hun var nervøs i nærheten av ham. Han likte å vite det. Det gjorde det lettere å godta at han selv følte seg utilpass.

Ordet ga gjenklang i hodet hans. Utilpass. Han hadde da ikke følt seg utilpass med kvinner siden det første året på high school.

De fleste kvinnene i livet hans hadde kommet og gått, nesten uten å sette merker etter seg. Det hadde riktignok vært én, for flere år siden, som hadde påvirket ham. Forandret ham. Men han tillot seg ikke å tenke på henne. Fjern fortid var irrelevant for den og det han var nå.

Og nå var det Kate. Hun gjorde så mye mer med ham enn den fordums kvinnen hadde gjort. Å innrømme det plaget ham virkelig og fungerte som en varselsklokke. Kate satte ham ut, og han likte det ikke. Hun fikk ham til å føle seg nærmest desperat etter å få henne. Og mens kroppen maste om at han skulle hive seg uti det, fortsatte alarmen å ringe i hjernen og be ham komme seg vekk fra henne så fort han kunne. Men det kom ikke til å skje, takket være snøstormen.

I årevis hadde han unngått enhver form for forpliktelser, og han var ikke på utkikk etter en nå. Men logikk hadde ikke stort å gjøre med noe av det han følte for tiden.

Hodet hans var fylt med bilder av henne hele jævla tiden. Når han var sammen med henne, ble kroppen stram og hard, og det ble verre jo mer tid som gikk. Behovet klorte inni ham og forlangte utløsning. Men sex med henne ville bare skape flere komplikasjoner.

Han måtte finne en måte å overleve den tvungne nærheten på.

«Hvorfor stirrer du på meg?»

Han gled ut av tankene og fokuserte på kvinnen som nå så på ham. «Jeg bare tenker.»

«Nå blir jeg bekymret», sa hun med et halvsmil. «Tenker på hva?»

Vel, han hadde ingen planer om å si sannheten – at han tenkte på hvor snart han kunne få henne ut av klærne – så han grep til noe han hadde fundert på i det siste. «Jeg lurer på hvordan du ble kontraktør.»

Øynene hennes smalnet, og han fikk på følelsen at hun ikke trodde ham. Men så trakk hun på skuldrene.

«Det enkle svaret er faren min», sa hun, og vendte blikket tilbake til ilden. «Han er tømmermester. Startet sitt eget firma da jeg var barn.» Hun smilte ved minnet. «Jeg pleide å jobbe for ham hver sommer, og han og folkene hans lærte meg alt jeg vet om bygningsarbeid.»

«Pussig. Jeg hadde også sommerjobber for faren min», sa Sean, og mintes hvor innbitt han hadde prøvd å skulke unna så han kunne surfe isteden.

«Hva driver faren din med?»

«Advokat. Han ville at jeg og broren min skulle studere jus og bli med i firmaet hans.»

«Ingen interesse for advokatvirksomhet?» spurte hun.

Han grøsset. «Nei. Da du jobbet for faren din, var du utendørs, ikke sant?»

«Ja, vanligvis.»

«Ikke jeg. Pappa fikk oss til å makulere gamle dokumenter, feie, vaske gulvet og generelt gjøre alt det vaktmesteren bad oss om.» Han ristet på hodet. «Jeg hatet å være innesperret, så jeg lovet meg selv å finne en jobb der jeg kunne ta meg fri og gå og surfe når jeg ville.»

Hun lo. «Jeg tviler på at mange arbeidsgivere tillater surfepauser.»

«Niks.» Han gliste. «Nok en grunn til at jeg liker å være min egen sjef. Du vet nok hva jeg mener.»

Hun nikket. «Ja.»

Et øyeblikk eller to med stillhet, bare brutt av sprakingen og hvesingen fra ilden, strakte seg ut mellom dem. Den var nesten gemyttlig, tenkte Sean. Det var første gang de hadde hatt så mye tid sammen uten å krangle. Det overrasket ham hvor godt han likte det.

«Så», spurte han. «Hvem skal styre alt for deg mens du sitter fast her?»

«Med en så massiv snøstorm vil folkene bare ta seg noen fridager», sa hun, og så seg rundt.

Rommet var fylt med skygger som beveget seg i det flakkende lyset. «Så snart snøen gir seg og veiene blir frie, begynner vi arbeidet. Strukturen er solid, men trenger noen nye takstein og nytt gelender på verandaen. Vi begynner innendørs, selvsagt, og beveger oss ut når våren kommer …»

«Og nå snakker vi om jobb igjen», avbrøt Sean henne. Han hadde lagt merke til at straks samtalene deres truet med å bli personlige, løp hun så å si «hjem til mamma» og begynte å snakke om arbeidet.

«Din skyld denne gangen. Dessuten er det på grunn av jobb at vi er her.»

«Nei.» Han vinket mot det nærmeste vinduet. «Det er på grunn av snø at vi er her. Vi har snakket nok om jobb for i dag.»

«Greit. Hva vil du snakke om?»

«Hvem sier at jeg vil snakke i det hele tatt?» spurte han og ga henne et langsomt smil.

Hun stivnet, og ansiktet ble kjølig og distansert. Hva sa det om ham at den reaksjonen bare styrket hungeren hans?

Kanskje hemmeligheten ved overlevelse var å gi etter for den seksuelle dragningen mellom dem, fortalte han seg selv. Hvis de prøvde å ignorere den, ville de neste par dagene bli triste greier.

«Ha», sa hun. «Det kommer ikke til å skje.»

«Aldri si aldri», sa han med et bekymringsløst skuldertrekk. «Vi er innesnødd sammen, og jeg er ganske så sjarmerende.»

Et nølende smil trakk i leppene hennes. «Jeg tror jeg klarer å kontrollere meg.»

«Det vil vel tiden vise, hva?» Han elsket en utfordring. Og det var sannelig Kate Wells.

«Jeg tror jeg henter mer ved.» Hun kom seg på beina og så ned på ham.

«Jeg trodde vi hadde nok.»

«Kan aldri få for mye», sa hun, og trakk på seg jakken.

Han skjønte at hun prøvde å få ham på avstand, men pokker om han ville la henne gjøre det. «La meg hente.»

«Jeg kan gjøre det», sa hun, og gikk uten å unne ham flere blikk.

Sean mumlet noe til seg selv om sta kvinner, grep jakken og fulgte etter. Han kom ut på verandaen i tide til å se Kate gripe flere store kubber. «La meg ta det.»

«Jeg sa at jeg ikke trenger hjelp», repliserte hun.

Sean kom opp på siden av henne akkurat idet hun spant rundt mot ham. Albuen hennes traff ham i brystet, og han tok et skritt bakover så han havnet på kanten av øverste trinn. Armene hans veivet idet han følte at han falt uten å kunne hindre det. Nysnøen dempet fallet og stod om ham som en sky. Han lå på ryggen og stirret opp på mer snø som kom ut av den stålgrå himmelen.

«Herregud, gikk det bra?» Kate slapp veden og rakte hånden ut mot ham. «Jeg visste ikke at du var der.»

Sean bare stirret på henne. Snøflak samlet seg i håret hennes, på øyenvippene, på jakkekragen. Hånden hennes var rettet mot ham, og han grep den. Så rykket han i den og trakk henne ned til seg.

Hun utstøtte et halvveis skrik da hun landet oppå ham, og hun begynte å kjempe for å komme seg opp igjen. Men presset fra kroppen hennes føltes så godt at Sean ikke hadde det travelt med å slippe henne.

«Hvorfor slikt hastverk?» spurte han, med munnen like ved hennes.

«Det er iskaldt.»

«Vi kan holde hverandre varme.»

shall be included in all copies of one or more of the Font Software
typefaces.

The Font Software may be modified, altered, or added to, and in
particular the designs of glyphs or characters in the Fonts may be
modified and additional glyphs or characters may be added to the
Fonts, only if the fonts are renamed to names not containing either
the words "Tavmjong Bah" or the word "Arev".

This License becomes null and void to the extent applicable to Fonts
or Font Software that has been modified and is distributed under the 
"Tavmjong Bah Arev" names.

The Font Software may be sold as part of a larger software package but
no copy of one or more of the Font Software typefaces may be sold by
itself.

THE FONT SOFTWARE IS PROVIDED "AS IS", WITHOUT WARRANTY OF ANY KIND,
EXPRESS OR IMPLIED, INCLUDING BUT NOT LIMITED TO ANY WARRANTIES OF
MERCHANTABILITY, FITNESS FOR A PARTICULAR PURPOSE AND NONINFRINGEMENT
OF COPYRIGHT, PATENT, TRADEMARK, OR OTHER RIGHT. IN NO EVENT SHALL
TAVMJONG BAH BE LIABLE FOR ANY CLAIM, DAMAGES OR OTHER LIABILITY,
INCLUDING ANY GENERAL, SPECIAL, INDIRECT, INCIDENTAL, OR CONSEQUENTIAL
DAMAGES, WHETHER IN AN ACTION OF CONTRACT, TORT OR OTHERWISE, ARISING
FROM, OUT OF THE USE OR INABILITY TO USE THE FONT SOFTWARE OR FROM
OTHER DEALINGS IN THE FONT SOFTWARE.

Except as contained in this notice, the name of Tavmjong Bah shall not
be used in advertising or otherwise to promote the sale, use or other
dealings in this Font Software without prior written authorization
from Tavmjong Bah. For further information, contact: tavmjong @ free
. fr.

